CELEX: C2005/296/27
Language: el
Date: 2005-11-26 00:00:00
Title: Υπόθεση C-340/05: Αίτηση για την έκδοση προδικαστικής αποφάσεως που υπέβαλε το Oberlandesgericht München με απόφαση της  9ης Σεπτεμβρίου 2005  στην ποινική δίκη κατά Stefan Kremer

26.11.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 296/15
            
         Αίτηση για την έκδοση προδικαστικής αποφάσεως που υπέβαλε το Oberlandesgericht München με απόφαση της 9ης Σεπτεμβρίου 2005 στην ποινική δίκη κατά Stefan Kremer
   (Υπόθεση C-340/05)
   (2005/C 296/27)
   Γλώσσα διαδικασίας: η γερμανική
   Με απόφαση της 9ης Σεπτεμβρίου 2005, η οποία περιήλθε στη Γραμματεία του Δικαστηρίου των Ευρωπαϊκών Κοινοτήτων στις 19 Σεπτεμβρίου 2005, το Oberlandesgericht München, στο πλαίσιο της ποινικής δίκης κατά Stefan Kremer που εκκρεμεί ενώπιόν του, ζητεί από το Δικαστήριο των Ευρωπαϊκών Κοινοτήτων την έκδοση προδικαστικής αποφάσεως επί του εξής ερωτήματος:
   Η αίτηση αφορά την περίπτωση κατά την οποία η εκ νέου απόκτηση αδείας οδηγήσεως από πρόσωπο που βρίσκεται σε κράτος μέλος (κράτος υποδοχής) από το οποίο οι διοικητικές αρχές έχουν αφαιρέσει την άδεια οδηγήσεως λόγω μη συνδρομής των απαιτούμενων ικανοτήτων ή έχουν απαγορεύσει την απόκτηση αδείας οδηγήσεως εξαρτάται στο κράτος υποδοχής από την απόδειξη εκ μέρους του αιτούντος της ικανότητάς του μέσω ιατρικής-ψυχολογικής γνωμάτευσης σύμφωνα με τις ρυθμίσεις που προβλέπει το κράτος υποδοχής, ο δε αιτών δεν προσκομίζει αυτά τα αποδεικτικά στοιχεία και στη συνέχεια –χωρίς να έχει λήξει η περίοδος προσωρινής απαγορεύσεως προς λήψη στο κράτος υποδοχής νέας αδείας οδηγήσεως- αποκτά άδεια οδηγήσεως σε άλλο κράτος μέλος (κράτος εκδόσεως της αδείας).
   Υποβάλλονται τα ακόλουθα ερωτήματα προς έκδοση προδικαστικής αποφάσεως:
   Στην περίπτωση αυτή, είναι σύμφωνη με το άρθρο 8, παράγραφος 4, της οδηγίας 91/439/ΕΟΚ (1) νομοθετική ρύθμιση του κράτους υποδοχής σύμφωνα με την οποία επιτρέπεται να γίνεται χρήση στο κράτος υποδοχής της αδείας οδηγήσεως του κράτους εκδόσεώς της μόνον κατόπιν σχετικής αιτήσεως και αφού διαπιστωθεί ότι δεν συντρέχουν οι προϋποθέσεις για τη λήψη του μέτρου που προβλέπει το άρθρο 8, παράγραφος 2, της οδηγίας,
   ή από την επιταγή περί αμοιβαίας αναγνωρίσεως των αδειών οδηγήσεως βάσει του άρθρου 1, παράγραφος 2, της οδηγίας καθώς και από την επιταγή να ερμηνεύεται συσταλτικά το άρθρο 8, παράγραφος 4, της οδηγίας συνάγεται ότι το κράτος υποδοχής πρέπει να αναγνωρίζει την ισχύ της αδείας οδηγήσεως χωρίς να μεσολαβεί διαδικασία ελέγχου και ότι το κράτος υποδοχής έχει απλώς την εξουσία να στερεί το δικαίωμα χρήσεως της αδείας οδηγήσεως στην επικράτειά του στην περίπτωση που εξακολουθούν να συντρέχουν οι λόγοι που δικαιολογούν την εφαρμογή των μέτρων που προβλέπει το άρθρο 8, παράγραφος 2, της οδηγίας;
   
      (1)  EE L 237, σ. 1.